Нэхъ пуд мэхъу
Кавказ Ищхъэрэ федеральнэ округым хыхьэ щIыналъэхэм ящыщу цIыхур Iэмал имыIэу зыхуей ерыскъыпхъэхэм я уасэр щынэхъ мащIэр Къэбэрдей-Балъкъэрырщ.
Лэжьэфыну зы цIыхум тещIыхьа ику ит урысейпсо мардэхэм япкъ иткIэ, цIыхур Iэмал имыIэу зыхуеину ерыскъыпхъэхэм я уасэр, 2013 гъэм и фокIадэм и кIэм ирихьэлIэу, Къэбэрдей-Балъкъэрым сом 2522-рэ щыхъуу щытащ. Ар Кавказ Ищхъэрэ федеральнэ щIыналъэм щынэхъ пуд дыдэщ.
ЦIыхум Iэмал имыIэу ишхын хуейхэм я уасэр процент 0,6-кIэ нэхъ пуд хъуащ. Къэрал статистикэмкIэ федеральнэ къулыкъущIапIэм и щIыналъэ къудамэу КъБР-м щыIэм къызэритымкIэ, мы гъэм и фокIадэм къриубыдэу зи уасэм кIэрыхуар хадэхэкIымрэ пхъэщхьэмыщхьэмрэщ: кIэртIофыр процент 17-кIэ, бжьыныр — 9,2-кIэ, мыIэрысэр — 7,4-кIэ, кхъужьыр — 6,5-кIэ, жызумыр — 5,5-кIэ, къэбыстэр — 1,6-кIэ, жэгундэр 1,1-кIэ нэхъ пудщ. Захъуэжакъым былымылым, щIакхъуэмрэ булъкIэхэмрэ я уасэхэм.
БЭГЪУЭТ Лианэ,
КъБР-м Промышленностымрэ сатумкIэ и министерствэм и пресс-IуэхущIапIэм и лэжьакIуэ.
